
EHISe märgete mõju rahastamisotsustele
Sissejuhatus
Põhikooli ja gümnaasiumiseaduse paragrahv 82 „Kooli rahastamine ja eelarve“ sõnastab, et õpilaste eest, kes saavad tõhustatud tuge või erituge, määratakse iga-aastase riigieelarve seadusega toetus kooli tegevuskulude katmiseks (edaspidi tegevuskulutoetus). Haridus- ja Teadusministeerium (edaspidi HTM) lähtub koolidele tegevuskulutoetuse määramisel registriandmetest, st  Eesti Hariduse Infosüsteemi (edaspidi EHIS) tehtud märgetest. Rahastuse määramiseks võetakse arvesse igal aastal 10. novembri seisuga  registreeritud õppijate arvu ja nende kohta tehtud toemärkeid. 
Seetõttu on oluline, et õpilase kohta käivad andmed oleksid igal ajahetkel õiged ja peegeldaksid reaalset olukorda. On oluline, et EHISes kajastuksid ajakohased andmed ka siis, kui koolid kasutavad andmete sisestamiseks muid infosüsteeme. Dokument selgitab koolitöötajatele ja koolipidajatele, kuidas EHISesse tehtud märked mõjutavad õpilastega seotud rahastusotsuseid.
Eraldatava tegevuskulutoetus määramise aluseks on registrijärgne õpilaste arv  eelneva aasta 10. novembri seisuga. Põhikooli ja gümnaasiumiseaduse paragrahvi 48 lõige 1 sõnastab toe rakendamiseks vajalikud tingimused: „Koolivälise nõustamismeeskonna soovituse kohaselt ja seadusliku esindaja kirjalikul nõusolekul rakendab kool õpilasele tõhustatud tuge või erituge, terviseseisundist tulenevat koduõpet, õppimiskohustuslikule õpilasele mittestatsionaarset õpet, vähendab ja asendab riiklikus õppekavas ettenähtud õpitulemusi ühes või mitmes aines, soovitab lihtsustatud, toimetuleku- või hooldusõppe rakendamist või vabastab õpilase kohustusliku õppeaine õppimisest.“ 
Niisiis on toe rakendamiseks vaja koolivälise nõustamismeeskonna (edaspidi Rajaleidja) soovitust ja seadusliku esindaja (edaspidi vanem) nõusolekut. Kool annab Haridus- ja Teadusministeeriumile teada, et ta osutab õpilasele tuge, tehes selle kohta märke EHISes. Eritoe ja tõhustatud toe rakendamiseks peab olema nii Rajaleidja soovitus kui vanema nõusolek, vastasel juhul ei ole koolil õigust enamat kui üldist tuge osutada. Samuti arvestatakse, et kool ei osuta soovitatud tuge, kui puudub sellekohane märge EHISes.
NB! Koolid võivad kasutada erinevaid infosüsteeme, mis vahendavad andmeid EHISesse. Sõltumata kooli valitud infosüsteemist, sinna tehtud kannetest ja kasutatava infosüsteemi struktuurist või tööpõhimõtetest, lähtub HTM ainult nendest kannetest, mis on õigel ajal jõudnud EHISesse. Seetõttu soovitame mõne teise infosüsteemi kasutamise korral kontrollida regulaarselt kannete korrektsust EHISes. 
Iga õpilane määratakse tema EHISe märgete alusel rahastusgruppi, mille põhjal otsustatakse tema eest määratav toetussumma. Järgnevas on selgitatud õpilase määramist rahastusgruppi.



Rahastusrühma määramise loogikaKui õpilane vastab korraga mitme grupi tingimustele, rakendatakse põhimõtteid prioriteetsuse järjekorras: Koduõpe tervislikel põhjustel → Koduõpe lapsevanema soovil → Eritugi → Tõhustatud tugi → Tavaõpilane.


Koduõpe
Koduõpe mis tahes põhjusel on teiste märgete ees ülimuslik. Kui kool on märkinud õpilase koduõppele, arvestatakse seda märget olenemata teistest tugiteenuste ja toeliigi märgetest ehk õpilane määratakse koduõppe rahastusgruppi.
Rahastusgruppi „Koduõpe tervislikel põhjustel“  määratakse õpilane, kui korraga on täidetud kõik järgnevad tingimused:
1) kui kool on märkinud EHISes tugimeetmetest „Koduõppel tervislikel põhjustel“ JA
2) olemas on kehtiv Rajaleidja otsus selle toe rakendamiseks JA
3) olemas on kehtiv vanema nõusolek selle toe rakendamiseks.
Olukorras, kus teised tingimused on täidetud, kuid kool on märkinud tugimeetmena „Koduõppel lapsevanema soovil“, määratakse õpilane rahastusgruppi „Koduõpe tervislikel põhjustel“.
Rahastusgruppi „Koduõpe lapsevanema soovil“  määratakse õpilane, kui korraga on täidetud kõik järgnevad tingimused:
1) kui ta ei kuulu gruppi „Koduõpe tervislikel põhjustel“ JA
2) kool on märkinud EHISes tugimeetmena "Koduõppel lapsevanema soovil". 

Koduõppe märgete tegemine
[image: ]Koduõpet lapsevanema soovil saab märkida EHISes kahes kohas (õppekorralduslikud tugimeetmed ja õpilase hariduslikud erivajadused). Rahastusgrupi määramisel on aluseks koduõppe märge EHISes õppekorralduslike tugimeetmete osas.

Tõhustatud tugi ja eritugi
Kui õpilane ei kuulu koduõppe rahastusgruppidesse, määratakse tema rahastusgrupp eritoe ja tõhustatud toe märgete põhjal. Nendesse gruppidesse kuulumist hinnatakse Rajaleidja soovituse, vanema nõusoleku ja kooli pakutava toe alusel. 
Rahastusgruppi „Eritugi“ määratakse õpilane, kui korraga on täidetud kõik järgnevad tingimused:
1) olemas on kehtiv Rajaleidja otsus soovitusega eritoeks JA 
2) olemas on kehtiv vanema nõusolek selle toe rakendamiseks JA 
3) kool kinnitab toeliigi märkega „Eritugi“ selle toe rakendamist.
Olukorras, kus teised tingimused on täidetud, kuid kool rakendab eritoe asemel tõhustatud tuge, määratakse õpilane rahastusgruppi „Tõhustatud tugi“.
Rahastusgruppi „Tõhustatud tugi“ määratakse õpilane, kui korraga on täidetud kõik järgnevad tingimused: 
1) olemas on kehtiv Rajaleidja otsus soovitusega tõhustatud toeks JA 
2) olemas on kehtiv vanema nõusolek selle toe rakendamiseks JA
3) kool kinnitab toeliigi märkega „Tõhustatud tugi“ selle toe rakendamist.

Olukorras, kus teised tingimused on täidetud, Rajaleidja on soovitanud erituge, kuid kool rakendab tõhustatud tuge, määratakse õpilane rahastusgruppi „Tõhustatud tugi“ vastavalt kooli rakendusele.
Olukorras, kus teised tingimused on täidetud, Rajaleidja on soovitanud tõhustatud tuge, kuid kool rakendab erituge, määratakse õpilane rahastusgruppi „Tõhustatud tugi“ vastavalt Rajaleidja soovitusele.

Koolid on kohustatud tagama, et märked EHISes oleksid igal ajahetkel ajakohased:
1) EHISesse tuleb sisse kanda Rajaleidja otsused, mis on tehtud enne 01.02.2018;
2) EHISesse tuleb sisse kanda vanema nõusolek otsusele;
3) Rajaleidja soovituse rakendamise lõppkuupäev peab olema 10. november käesoleval õppeaastal või hilisem. Vajaduse korral tuleb pöörduda Rajaleidja keskuse poole soovituse rakendamise lõppkuupäeva muutmiseks. See võib olla vajalik, kui otsus on väljastatud kooliastme lõpuni, kuid õpilane õpib jätkuvalt samas kooliastmes ja soovituse rakendamise lõppkuupäev on möödunud.
NB! Põhjendatud juhtudel teeb HTM rahastusgrupi määramisel erandeid. Erandeid tehakse ainult 2026/2027. õppeaastal. Järgmistel õppeaastatel erandeid ei tehta ja rahastugrupi määramisel on aluseks ainult kehtivad EHISe märked. 

ERANDID
Eritoe rahastusgruppi määratakse õpilane erandina, kui korraga on täidetud kõik järgnevad tingimused
1) õpilasel puudub EHISes kehtiv Rajaleidja otsus JA 
2) EHISes on kehtiv vanema nõusolek toe rakendamiseks JA 
3) kool kinnitab toeliigi märkega „Eritugi“ selle toe rakendamist JA
4) õpilane õpib toimetulekuõppe või hooldusõppe õppekaval III kooliastmes.

Tõhustatud toe rahastusgruppi määratakse õpilane erandina, kui korraga on täidetud kõik järgnevad tingimused
1) õpilasel puudub EHISes kehtiv Rajaleidja otsus JA 
2) EHISes on kehtiv vanema nõusolek toe rakendamiseks JA 
3) kool kinnitab toeliigi märkega „Tõhustatud tugi“ selle toe rakendamist JA
4) õpilane õpib lihtsustatud õppekava, toimetulekuõppe või hooldusõppe õppekaval III kooliastmes. 

Lisaks juhime tähelepanu järgnevale:
· Olukorras, kus õpilasel puudub kehtiv Rajaleidja otsus, kuid olemas on vanema nõusolek toe rakendamiseks, õpilane õpib lihtsustatud õppe õppekaval III kooliastmes ja kool on märkinud õpilasele toeliigiks „Eritugi“, määratakse õpilane tõhustatud toe rahastusgruppi.
· Olukorras, kus õpilasel puudub kehtiv Rajaleidja otsus, kuid olemas on vanema nõusolek toe rakendamiseks, õpilane õpib lihtsustatud õppekava, toimetulekuõppe või hooldusõppe õppekaval III kooliastmes, kuid kool on märkinud õpilasele toeliigiks „Üldine tugi“ või jätnud toeliigi valimata, määratakse see õpilane tavaõpilase rahastusgruppi.



Tavaõpilane
Tavaõpilaste rahastusgruppi määratakse õpilane
1) kui ta ei kuulu koduõppe, eritoe või tõhustatud toe rahastusgruppi;
2) olukorras, kus vanem ei ole andnud nõusolekut toe rakendamiseks, nõusolek Rajaleidja otsusega puudub või ei kehti;
3) olukorras, kus Rajaleidja otsus puudub või ei kehti;
4) olukorras, kus Rajaleidja ei soovita koduõpet tervislikel põhjustel, erituge või tõhustatud tuge;
5) olukorras, kus Rajaleidja on soovitanud tõhustatud tuge või erituge, vanema nõusolek kehtib, kuid kool ei rakenda tõhustatud ega erituge või rakendab üldist tuge.

Rajaleidja otsuse ja vanema nõusoleku kehtivus
Rahastusgrupi määramisel on oluline Rajaleidja otsuse ja vanema nõusoleku sisu ja kehtivus.
Rajaleidja otsus loetakse kehtivaks, kui 
1) otsus on väljastatud toetuse määramise aastale eelneva kalendriaasta 10. novembril või varem JA 
2) otsuses esitatud soovituse rakendamise lõppkuupäev EHISes on tegevuskulutoetuse määramise aastale eelneva kalendriaasta 10. november või hiljem. 
Näiteks 2027. aasta tegevuskulutoetuse määramisel loetakse Rajaleidja otsus kehtivaks, kui see on väljastatud 10.11.2026 või varem ja rakendamise lõppkuupäev on 10.11.2026 või hiljem.Lisaõppe õpilased
Lisaõppe õpilase Rajaleidja otsuse kehtivus otsustatakse õpilase lisaõppele eelnenud õppeaasta märgete alusel. Lisaõppe õpilase puhul loetakse Rajaleidja otsus kehtivaks, kui see kehtis lisaõppele eelnenud õppeaastal. See tähendab, et kui soovituse rakendamise lõppkuupäev langeb eelmise õppeaasta sisse, loetakse see kehtivaks ka käesoleval õppeaastal. 
Näiteks 2027. aasta toetuse määramisel loetakse lisaõppe õpilase Rajaleidja otsus kehtivaks, kui viimase Rajaleidja otsuse soovituse rakendamise lõppkuupäev on 01.09.2025 või hilisem.

 

Vanema nõusolek konkreetse Rajaleidja otsusega loetakse kehtivaks, kui 
1) vanema nõusoleku andmise kuupäev EHISes on tegevuskulutoetuse määramise aastale eelneva kalendriaasta 10. novembril või varem JA
2) kool ei ole märkinud EHISes „Vanem ei soovi anda nõusolekut“. 

Olukorras, kus Rajaleidja otsus on kehtiv ja kool rakendab õpilasele eri või tõhustatud tuge, kuid
1) vanem ei ole andnud nõusolekut toe rakendamiseks ehk kool on märkinud EHISes „Vanem ei soovi anda nõusolekut“ või
2) vanema antud nõusoleku kuupäev on hilisem kui tegevuskulutoetuse määramise aastale eelneva kalendriaasta 10. november, 
loetakse, et tuge ei ole rakendatud. Sellisel juhul määratakse õpilane rahastusgruppi „Koduõppel lapsevanema soovil“ või tavaõpilase rahastusgruppi vastavalt teistele märgetele.
Näited
Rajaleidja on väljastanud 02.03.2026 otsuse ja soovitanud õpilasele erituge. Olemas on vanema kehtiv nõusolek toe rakendamiseks. Rajaleidja otsuses esitatud soovituse rakendamise lõppkuupäev on 31.08.2028. Kool on märkinud õpilasele EHISes toeliigiks „Eritugi“ ja puudub märge „Koduõppel lapsevanema soovil“. Õpilane määratakse eritoe rahastusgruppi.
Rajaleidja on väljastanud 02.03.2026 otsuse ja soovitanud õpilasele erituge. Olemas on vanema kehtiv nõusolek toe rakendamiseks. Rajaleidja otsuses esitatud soovituse rakendamise lõppkuupäev on 02.10.2026. Kool on märkinud õpilasele EHISes toeliigiks „eritugi“ ja puudub märge „Koduõppel lapsevanema soovil“. Kuna Rajaleidja otsus 10.11.2026 seisuga enam ei kehti, määratakse õpilane tavaõpilaste rahastusgruppi.
Rajaleidja on soovitanud õpilasele tõhustatud tuge. Rajaleidja otsus on väljastatud 02.03.2026 ja soovituse rakendamise lõppkuupäev on 31.08.2028. Otsusele on antud vanema nõusolek toe rakendamiseks kuupäevaga 03.03.2026. Kool on märkinud õpilasele EHISes toeliigiks „üldine tugi“ ja puudub märge „Koduõppel lapsevanema soovil“. Et Rajaleidja soovitab õpilasele tõhustatud tuge, kuid kool pakub talle üldist tuge, määratakse õpilane tavaõpilaste rahastusgruppi.
Õpilane õpib koolis toimetulekuõppe õppekaval III kooliastmes. Kool on märkinud õpilasele EHISes toeliigiks „eritugi“. EHISes on märgitud ka vanema nõusolek toe osutamiseks, nõusolek on antud 12.12.2017. EHISesse ei ole Rajaleidja otsust kantud, kuna see on väljastatud enne 2018. aastat. Õpilane loetakse 2026/2027. õppeaastal erandina eritoe rahastusgruppi, kuid 2027/2028. õppeaastal loetakse ta nende EHISe märgete alusel tavaõpilaste rahastusgruppi.
Õpilase klassiks on 2026/2027. õppeaastal märgitud lisaõpe. Õpilasel on EHISes Rajaleidja otsus soovitusega tõhustatud toeks. Otsus on väljastatud 02.03.2026 ehk eelmise õppeaasta jooksul ja soovituse rakendamise lõppkuupäev on 31.08.2026, st see kehtis eelmisel õppeaastal. Olemas on vanema nõusolek toe rakendamiseks, nõusolek on antud 03.03.2026. Kool on märkinud õpilasele EHISes toeliigiks „tõhustatud tugi“ ja puudub märge „Koduõppel lapsevanema soovil“. Kuna lisaõppe õpilastel loetakse Rajaleidja soovitus kehtivaks, kui see kehtis eelneval õppeaastal, määratakse õpilane tõhustatud toe rahastusgruppi.
Õpilase klassiks on 2026/2027. õppeaastal märgitud lisaõpe. Õpilasel on EHISes Rajaleidja otsus soovitusega tõhustatud toeks. Otsus on väljastatud 02.03.2026 ehk eelmise õppeaasta jooksul ja soovituse rakendamise lõppkuupäev on 31.08.2026, st see kehtis eelmisel õppeaastal. Olemas on vanema nõusolek toe pakkumiseks, nõusolek on antud 03.03.2026. Kool on märkinud õpilasele EHISes toeliigiks „üldine tugi“ ja puudub märge „Koduõppel lapsevanema soovil“. Kuna kooli andmetel rakendatakse õpilasele üldist tuge, loetakse ta tavaõpilaste rahastusgruppi.
Õpilane oli 2025/2026. õppeaastal koduõppel lapsevanema soovil ja kool on EHISes märkinud toeliigiks „Koduõppel lapsevanema soovil“. 2026/2027. õppeaastal ei ole õpilane enam koduõppel, kuid kool on unustanud koduõppe märke eemaldada. Õpilasele on 04.09.2026 väljastatud Rajaleidja otsus soovitusega tõhustatud toeks, kuid ei ole soovitust koduõppeks tervislikel põhjustel. Olemas on vanema nõusolek toe rakendamiseks ja kool on märkinud EHISes toeliigiks „Tõhustatud tugi“. Kuna õpilasel kehtib märge „Koduõppel lapsevanema soovil“, määratakse ta rahastusgruppi „Koduõpe lapsevanema soovil“, olenemata teistest märgetest.
Õpilane oli 2025/2026. õppeaastal koduõppel lapsevanema soovil ja kool oli 10.11.2025 seisuga EHISes märkinud toeliigiks „Koduõppel lapsevanema soovil“. 2026/2027. õppeaastal ei ole õpilane enam koduõppel ja kool korrastab märked enne 10.11.2026. Kuna õpilaselt on tähtajaks EHISes eemaldatud märge „Koduõppel lapsevanema soovil“, määratakse õpilane tavaõpilaste rahastusgruppi.

Kontrollnimekiri koolidele
☐ Kas toevajadusega õpilasel on EHISes kehtiv Rajaleidja otsus?
☐ Kas toevajadusega õpilasel on EHISes kehtiv vanema nõusolek?
☐ Kas enne 2018. aastat väljastatud Rajaleidja otsused on kantud EHISesse?
☐ Kas enne 2018. aastat väljastatud Rajaleidja otsustele antud vanema nõusolekud on kantud EHISesse?
☐ Kas toevajadusega õpilasele on valitud EHISes sobiv toeliik?
☐ Kas Rajaleidja soovitatud tugi ja kooli märgitud tugi on sama (nt kui soovitus on eritoeks, on kool märkinud eritoe)?
☐ Kas koduõppe märge on ainult nendel õpilastel, kes on koduõppel? 
☐ Kas koduõppe õpilasel on korraga ainult üks võimalik koduõppe märge (lapsevanema soovil või tervislikel põhjustel)?
☐ Kas õpilase andmed on EHISes kinnitatud?
☐ Kui olete saanud HTMilt andmekontrollide faili, kas olete andmed parandanud / üle kontrollinud?
☐ Kui sisestate õpilase andmeid muus infosüsteemis kui EHIS, kas olete kontrollinud, et kõik vajalikud andmed on EHISesse üle tulnud?
☐ Kas kõik andmed on parandatud ja EHISes kinnitatud enne 10. novembrit?

* Mis tahes väärtus.

